ส่วนที่ 1: ข้อมูลสรุป (Executive Summary)

ธนาคารทหารไทย จำกัด (มหาชน) (“ธนาคาร”) ชื่อภาษาอังกฤษ “TMB BANK PUBLIC
COMPANY LIMITED” (“TMB”)
ประกอบธุรกิจธนาคารพาณิชย์ทุกประเภทตามที่กำหนดในพระราชบัญญัติการธนาคารพาณิชย์
และประกอบกิจการประเภทอื่น ๆ
ที่เกี่ยวข้องกับการให้บริการทางการเงินที่ได้รับอนุญาตจากกระทรวงการคลัง
ธนาคารแห่งประเทศไทย และหน่วยงานที่เกี่ยวข้อง

ณ วันที่ 31 ธันวาคม 2551 ธนาคารมีสาขาในประเทศ 470 สาขา สาขาต่างประเทศ 3 สาขา
สำนักงานแลกเปลี่ยนเงินตราต่างประเทศ 106 แห่ง
(รวมรถแลกเปลี่ยนเงินตราต่างประเทศเคลื่อนที่) ตู้เอทีเอ็ม 1,946 เครื่อง
บริษัทย่อยและบริษัทร่วม ที่ดำเนินธุรกิจสนับสนุนธนาคาร 8 บริษัท และมีพนักงานรวม 9,051 คน

เศรษฐกิจไทยในปี 2551 ชะลอตัวลงจากปี 2550
จากผลกระทบของวิกฤติเศรษฐกิจของโลกที่เริ่มต้นจากวิกฤติทางการเงินในประเทศสหรัฐอเมริกา
รวมทั้งผลกระทบจากปัญหาการเมืองที่ก่อให้เกิดการเปลี่ยนแปลงทางด้านการเมืองของไทย
ซึ่งส่งผลกระทบต่อความเชื่อมั่นของผู้บริโภคและนักลงทุนเป็นอย่างมาก
และกระทบต่อการจับจ่ายใช้สอยของประชาชนและการลงทุนในประเทศ อย่างไรก็ตาม
การเปลี่ยนแปลงที่สำคัญของธนาคารในรอบปี 2551 คือ
ธนาคารได้วางรากฐานและปรับเปลี่ยนกลยุทธ์ของธนาคารเป็น “องค์กรที่ยึดลูกค้าเป็นศูนย์กลาง”
(Customer Centricity the TMB Way) และกำหนดวิสัยทัศน์ที่จะก้าวเป็น “ธนาคารไทยชั้นนำ
มาตรฐานระดับโลก” (To be the Leading Thai Bank with World Class Financial
Solutions) ธนาคารยังได้มีการปรับโครงสร้างองค์กรใหม่
ซึ่งได้แยกหน่วยธุรกิจให้มีความชัดเจนเพื่อให้สามารถดูแลกลุ่มลูกค้า 3 กลุ่มหลัก คือ
กลุ่มลูกค้าธุรกิจขนาดใหญ่ กลุ่มลูกค้าธุรกิจขนาดกลางและขนาดย่อม กลุ่มลูกค้ารายย่อย
ได้อย่างมีประสิทธิภาพ
พร้อมทั้งได้สรรหาผู้บริหารระดับสูงชุดใหม่ที่มีความรู้ความสามารถเข้ามาบริหารงานได้อย่างครบถ้วน
นอกจากนี้
ธนาคารยังได้รับการสนับสนุนทางธุรกิจเป็นอย่างดีจากกลุ่มไอเอ็นจีซึ่งเป็นพันธมิตรทางธุรกิจ
รวมถึงการให้ยืมตัวผู้เชี่ยวชาญมาปฏิบัติงานร่วมกับธนาคาร

ณ วันที่ 31 ธันวาคม 2551 ธนาคารและบริษัทย่อยมีสินทรัพย์รวม 601,985 ล้านบาท ลดลงจากปี
2550 เท่ากับ 20,176 ล้านบาท คิดเป็นร้อยละ 3.2 และมีส่วนของผู้ถือหุ้น 45,046 ล้านบาท
สำหรับในส่วนเงินให้สินเชื่อ ธนาคารและบริษัทย่อยมีเงินให้สินเชื่อ 424,286 ล้านบาท ณ สิ้นปี
2551 ลดลงจากปี 2550 เท่ากับ 40,609 ล้านบาท หรือลดลงร้อยละ 8.7
ซึ่งเป็นผลส่วนหนึ่งจากกลยุทธ์ของธนาคารในการจัดโครงสร้างเงินให้สินเชื่อ
โดยปรับลดจำนวนสินเชื่อที่ให้ผลตอบแทนต่ำ ประกอบกับการได้รับชำระคืนของเงินให้สินเชื่อ
และการขาย NPLs ซึ่งเป็นไปตามมาตรฐานการพิจารณาสินเชื่อที่ปรับปรุงใหม่ของธนาคาร
ในด้านเงินฝาก ณ สิ้นปี 2551 ธนาคารมีเงินฝากทั้งสิ้น 450,297 ล้านบาท ลดลงจากปี 2550
จำนวน 15,165 ล้านบาท คิดเป็นร้อยละ 3.3

สำหรับผลการดำเนินงานตามงบการเงินรวมของธนาคาร สำหรับรอบปี สิ้นสุดวันที่ 31 ธันวาคม
2551 ธนาคารและบริษัทย่อยมีผลกำไรสุทธิรวม 424 ล้านบาท ดีขึ้นจากปี 2550 ซึ่งมีผลขาดทุนสุทธิ
43,677 ล้านบาท การตั้งสำรองหนี้สูญและหนี้สงสัยจะสูญ 5,177 ล้านบาท
ลดลงเป็นจำนวนมากจากปี 2550 ซึ่งเท่ากับ 31,732 ล้านบาท เนื่องจากในปี 2550
ธนาคารและบริษัทย่อยได้มีการตั้งสำรองเพิ่มตามเกณฑ์ของธนาคารแห่งประเทศไทยเพื่อรองรับการปฏิบัติตามมาตรฐานการบัญชีสากล
(IAS 39) อย่างไรก็ตาม การตั้งสำรองและรายการพิเศษในปี 2551
ส่วนใหญ่เป็นผลอันเนื่องมาจากการปรับมาตรฐานการตั้งสำรองของสินเชื่อของธนาคารเข้าสู่มาตรฐานสากลมากยิ่งขึ้น
เช่น การจัดชั้นสินเชื่อด้อยคุณภาพตามลูกค้าแทนการจัดชั้นตามบัญชีของลูกค้า
การคำนวณราคาหลักประกันที่เข้มงวดมากขึ้น (Conservative recognition)
และการจัดชั้นคุณภาพของสินเชื่อที่เข้มงวด (Stringent qualitative classification)
เป็นต้น นอกจากนี้ ในกรณีที่เป็นสินเชื่อปกติ
ธนาคารมีหลักเกณฑ์ในการตั้งสำรองโดยพิจารณาถึงความเสี่ยงของผู้กู้เป็นหลักอีกด้วย

สำหรับการบริหารความเสี่ยงนั้น
ธนาคารได้ตระหนักมาโดยตลอดว่าเป็นส่วนสำคัญส่วนหนึ่งของการบริหารงานของธนาคาร
ที่พึงปฏิบัติตามนโยบายและหลักเกณฑ์ต่าง ๆ ที่กำหนดไว้อย่างเคร่งครัด
ความเสี่ยงหลักในการบริหารงานของธนาคาร ประกอบด้วย ความเสี่ยงด้านตลาด
ที่เกิดจากการเปลี่ยนแปลงอัตราแลกเปลี่ยน
ทำให้เกิดผลกระทบต่อมูลค่าของสินทรัพย์และหนี้สินของธนาคาร
และการเปลี่ยนแปลงจากอัตราดอกเบี้ย
ที่ส่งผลกระทบต่อมูลค่าของธนาคารผ่านทางรายได้ดอกเบี้ยสุทธิ ความเสี่ยงด้านสภาพคล่อง
อันทำให้เกิดผลต่อต้นทุนการจัดหาแหล่งเงินทุน ความเสี่ยงด้านสินเชื่อ
ที่อาจส่งผลกระทบต่อรายได้และเงินกองทุนของธนาคาร
และความเสี่ยงจากการเปลี่ยนแปลงกฎระเบียบของทางราชการ รวมทั้งความเสี่ยงด้านกลยุทธ์
(รายละเอียดการบริหารความเสี่ยงของธนาคาร สามารถดูได้ในหัวข้อ “ปัจจัยความเสี่ยง”)

นอกจากนี้ ธนาคารเล็งเห็นถึงความสำคัญที่จะต้องปรับเปลี่ยนองค์กรเพื่อเพิ่มศักยภาพในการแข่งขัน
ธนาคารจึงมุ่งเน้นในการปรับเปลี่ยนโครงสร้างและการดำเนินงานของสาขาให้รองรับการให้บริการแก่ทุกกลุ่มลูกค้าได้อย่างมีประสิทธิภาพมากยิ่งขึ้น
ดำเนินการรวมศูนย์การปฏิบัติงาน และปรับปรุงระบบการพิจารณาสินเชื่อให้รวดเร็วยิ่งขึ้น
แต่ยังคงไว้ซึ่งหลักการบริหารความเสี่ยงและการกำกับดูแลกิจการที่ดี

ในภาพรวมของปี 2551 นั้น ถึงแม้ว่าการเปลี่ยนแปลงของปัจจัยภายใน และปัจจัยภายนอกในหลายๆ
ด้านจะส่งผลกระทบต่อผลการดำเนินงานของธนาคาร แต่ธนาคารพร้อมกับพันธมิตรทางธุรกิจใหม่
มีความเชื่อมั่นที่จะสามารถดำเนินงานได้ตามเป้าหมายที่กำหนดไว้
และยังคงมุ่งมั่นที่จะเพิ่มขีดความสามารถในการแข่งขันต่อไป
ซึ่งรวมถึงการขยายธุรกิจตามที่ธนาคารมีความเชี่ยวชาญ
และมีการพัฒนาโครงสร้างพื้นฐานสนับสนุนด้านต่าง ๆ
อันจะนำไปสู่การบรรลุวิสัยทัศน์และพันธกิจในอนาคต